Публикувана на: 26 Октомври 2016 | 14:24
С нови банкови сметки за плащане на данъци и осигурителни вноски от 1 ноември ще е хасковският офис на Националната агенция по приходите (НАП). Оттам информират, че от началото на идния месец всички плащания от дружества, регистрирани на територията на областта, както и от страна на физически лица с постоянен адрес в региона, следва да се извършват по новите сметки.
В случай на превод по закрита банкова сметка на НАП, наредените средства ще бъдат върнати на платеца от неговия доставчик на платежни услуги, успокояват от приходната администрация.
Промяната на банковите сметки се налага поради прекратяване на договора за обслужването им по желание на „Райфайзенбанк“ ЕАД. Затова, за да се осигури безпроблемното преминаване към обслужване от новата финансова институция, на 31 октомври банковите гишета на НАП-Хасково няма да работят. В последния ден на месеца плащанията ще могат да се извършват от всеки друг доставчик на платежни услуги до крайния час, определен от него за приемане на платежни нареждания за изпълнение през същия работен ден.
Повече информация за новите сметки очаквайте на 1 ноември, съобщават от НАП. Те ще бъдат публикувани на интернет-страницата на Агенцията на адрес www.nap.bg в рубриката "Плащане".